Frank Jensen (S), 2002-03-14:
Jeg vil gerne starte med at takke for den positive modtagelse
af beslutningsforslaget
Der var jo fra alle ordførere en positiv tilkendegivelse af, at vi skulle videre med hensyn til at forbedre dyrevelfærden, ikke bare her i landet, men i Europa.
Jeg vil gerne sige tak til ministeren for den positive tilslutning til målsætningen med beslutningsforslaget, men beklager, at ministeren ikke her i dag kan sige, at det her er den dagsorden, som er regeringens.
Det var, om jeg så må sige, den dagsorden, jeg efterlod mig, og som den tidligere regering efterlod sig i skuffen, så den lå klar til den regering, der tog over. Men nuvel, vi er da glade for, at ministeren og regeringen vil komme med en handlingsplan her om 14 dage, der kan følge op. Men når vi har følt det nødvendigt at fremsætte et beslutningsforslag efter regeringsskiftet, hænger det jo sammen med, at vores erfaringer på dyrevelfærdsområdet, fra da vi tidligere havde en VK-regering, ikke var særlig gode.
Jeg tror, de fleste her i Tinget kan huske den seneste revision af dyreværnsloven, hvor den store interesse samlede sig om halekupering af hunde.
Det er selvfølgelig i sig selv en vigtig sag, men dengang som nu ligger den store dyrevelfærdsmæssige opgave inden for den intensive landbrugsproduktion af husdyr.
Det er der, vi har de store velfærdsmæssige problemer.
Som fru Margrete Auken og også hr. Christian H. Hansen trak det frem, er det ikke bare, når det drejer sig om husdyrproduktionen i landbruget, bl.a. af fjerkræ og svin i Danmark, men i mange lande og i høj grad også i Europa.
For Venstres ordfører, hr. Karsten Nonbo, erindrer vel, at Venstre stemte imod de seneste forbedringer inden for svineproduktionen, da det kom til endelig afstemning her i salen.
Jeg håber, at den konservative justitsminister har gennemslagskraft nok til at holde Venstre til ilden, når det drejer sig om også at turde gå til biddet, havde jeg nær sagt, når det drejer sig om at kæmpe kampen også i EU for
dyrevelfærdsmæssige opgaver og løsninger for den store svineproduktion, vi har i Europa, hvor Danmark jo spiller en meget vigtig rolle
Så målet med beslutningsforslaget her er at bidrage til at styrke justitsministeren til at lægge presset de rigtige steder både internt i regeringen og i høj grad også, når ministeren her om ganske kort tid bliver formand for ministerrådet for retlige og indre anliggender.
Det gælder også ministerens kollega, der bliver formand for landbrugsministerrådet, som det jo hedder i EU-sammenhæng.
Så tak til ministeren, og ministeren vil altid, det kunne ministeren jo også høre fra Folketingets ordførere, kunne hente støtte fra et meget stort flertal her i Folketinget, til at Danmark gerne må gå i front, både i EU og også gerne ved, at Danmark bliver et foregangsland på de områder, hvor vi ikke er det for nuværende.
Det er vi så heldigvis i kraft af de ændringer, vi har lavet på slagtekyllingeproduktionsområdet, på svineområdet, og vi kunne måske her håbe på, at idet Danmark har taget teten, har Danmark også dermed en styrke i argumentationen i Ministerrådet, når vi nu bliver formandsland og skal kæmpe for nogle af de initiativer, der allerede er velforberedte i en række komiteer med tilknytning til det europæiske samarbejde. Det er klart, at hr. Ole M. Nielsen rammer fuldstændig plet, når hr. Ole M. Nielsen siger, at det her er et forslag, der retter sig imod, hvad Danmark skal kæmpe for internationalt.
Kristeligt Folkepartis ordfører har her peget på, at hvis Danmark vil gå videre, når det drejer sig om arealkrav til svineproduktion, og også videre end de arealkrav, vi fik ind i den seneste lov her for et lille års tid siden, med hensyn til slagtekyllingeproduktionen på 40 kg pr. m2, så kræver det internationale initiativer.
Ellers vil vi blot flytte produktionen ud af Danmark og dermed miste arbejdspladser og indtægter her i landet.
Så det er en kamp, der skal kæmpes internationalt.
Det er det også, når det drejer sig om krav til køretøjer til transport af dyr, også når det drejer sig om at sætte maksimumsgrænser for transport af dyr.
Hvad hjælper det, at der er en grænse i Danmark, hvis der ikke er nogen grænser på transporttider, så snart man har bevæget over vores territoriums grænser.
Så det er en kamp, og jeg tror, at der langt, langt ind i den danske befolkning vil være en meget positiv holdning til, at en dansk regering stiller sig i spidsen for at kæmpe den kamp, også efter at det er gået op for den danske befolkning gennem bl.a. tv-udsendelser, at her er det i høj grad pengene, der tæller og ikke hensynet til dyrene.
Det er ganske, ganske elendige betingelser, dyr bliver transporteret under over meget lange afstande på.
Til fru Elisabeth Arnold: Det er rigtigt, at dette lovforslag som sit hovedomdrejningspunkt har de virkelig store dyrevelfærdsmæssige opgaver i den intensive landbrugsproduktion, men vi har valgt også at tage de initiativer med, som vi ved, der er i støbeskeen, som også ministeren var inde på, når det drejer sig om zoologiske haver og om dyreforsøg med henblik på kosmetikproduktion.
Her mener vi, at det er helt afgørende, at Danmark går i front for et totalforbud i EU mod brug af dyreforsøg inden for kosmetikproduktion.
Så er der den anden side af dyreforsøg, som fru Margrete Auken har været inde på, og vi kommer også videre i det her i næste forslag, som er fremsat af SF.
Her er det altså vigtigt, at vi nu siger, at nu er nok nok, nu har vi ventet længe nok på, at Dyreforsøgsstilsynet selv kunne komme med initiativer til større åbenhed og til forbedringer, der også gælder opstaldningsforholdene for dyr, der indgår i dyreforsøg.
Nu er det på tide, at vi bruger lovgivningen, og jeg forstår godt, at Dyreforsøgstilsynet ikke kan gå videre end det, der er lovmæssige rammer for, og hvis det er de lovmæssige rammer, der blokerer, jamen så må lovgivningsmagten ændre på det, selv om jeg nu nok mener, at man kan komme ganske langt ved at forandre i den forretningsorden, der er gældende.
Jeg er også glad for, at ministeren i et svar på det felt har tilkendegivet, at der allerede skulle kunne findes en løsning her med udgangen af marts måned på nogle af de forhold, der knytter sig til dyreforsøgsområdet.
Når det drejer sig om hold af heste, er der jo ingen grund til at skulle bruge meget længere tid på overvejelser.
Her ligger der et ganske gennemarbejdet forslag til, hvad det er for nogle punkter, der skal bearbejdes fra Det Dyreetiske Råd, og jeg havde håbet, ministeren i dag ville tilkendegive, at der meget hurtigt - måske allerede her i forbindelse med fremlæggelsen af ministerens handlingsplan - blev nedsat en hurtigtarbejdende arbejdsgruppe til at se på forholdene for hold af heste på rideskoler, på byggelegepladser, men også på private hold.
Her har vi et område, der påkalder sig og bør påkalde sig stor opmærksomhed fra det ministerium, der har dyreværnsområdet som en del af sin ressort.
Det håber jeg vil fremgå, når vi får ministerens handlingsplan.
Hvis ministeren ikke vil afsløre det i dag, så får vi det her om 14 dage i forbindelse med offentliggørelse af regeringens handlingsplan.
Men jeg glæder mig som sagt, og ikke mindst glæder jeg mig over den tilkendegivelse, vi har fået fra et flertal, herunder også fra hr. Christian H. Hansens side, at kommer vi ikke langt nok med den handlingsplan, vi ser om 14 dage fra ministeren, så er der et flertal i Folketinget, som også kan bruges i Folketingets Retsudvalg til at afgive betænkning over de forslag, vi har til behandling nu i aften på dyrevelfærdsområdet.
Det vil vi også fra socialdemokratisk side bidrage til, og så er det ikke afgørende for vores forfængelighed, om det bliver det ene nummer af de forslag, vi nu behandler, eller det bliver det andet nummer.
Det, der er afgørende for os, er, at vi får fundet en enighed om det grundlag, der skal gøre, at regeringen bliver pålagt at tage væsentlige skridt, både internationalt og nationalt, til at forbedre dyrevelfærdsforholdene.